‘มหากิจศิริ’ลุยลงทุน
“เฉลิมชัย มหากิจศิริ” ยอมรับซื้อหุ้นแผ่นดินทองเพิ่ม 24% อุบเป้าการถือหุ้นขึ้นอยู่กับโอกาส เวลา และราคา
24 ม.ค. 2555

“เฉลิมชัย มหากิจศิริ” ยอมรับซื้อหุ้นแผ่นดินทองเพิ่ม 24% อุบเป้าการถือหุ้นขึ้นอยู่กับโอกาส เวลา และราคา
นายเฉลิมชัย มหากิจศิริ กรรมการผู้จัดการ บริษัท พี.เอ็ม. กรุ๊ป อินเวสเม้นท์ บุตรชายเจ้าพ่อเนสกาแฟ ประยุทธ มหากิจศิริเปิดเผยว่า กลุ่มมหากิจศิริเข้าไปซื้อหุ้นบริษัท แผ่นดินทอง พร็อพเพอร์ตี้ ดีเวลลอปเม้นท์ (GOLD) เพิ่มอีก 24% โดยเป็นเพียงผู้ถือหุ้นเท่านั้น ไม่ได้เข้าไปครอบงำกิจการ 




 สำหรับเป้าหมายการถือหุ้น GOLD จำนวนมากนั้น นายเฉลิมชัย กล่าวว่า ขึ้นอยู่กับจังหวะ เวลา ราคา และโอกาส โดยเห็นว่าการลงทุนนี้เป็นอีกหนึ่งบริษัทที่มีศักยภาพในการเติบโตของธุรกิจ 
“การลงทุนของกลุ่มมหากิจศิริในหุ้นแผ่นดินทองครั้งนี้ ต้องการถือหุ้นเกิน 50% เป็นผู้ถือหุ้นหลักที่เข้าบริหารกิจการหรือไม่ ขึ้นอยู่กับโอกาส สถานการณ์ เวลา และราคา ไม่อยากให้มองว่าเข้าไปเทกโอเวอร์ เป็นเพียงผู้ถือหุ้นรายหนึ่งเท่านั้น” นายเฉลิมชัย กล่าว
แม้ว่าก่อนหน้านี้นายเฉลิมชัย จะเข้าถือหุ้นบริษัท โทรีเซนไทย เอเยนต์ซีส์ (TTA) 14% เศษก็ตาม และล่าสุดเข้าลงทุนหุ้น GOLD
นายเฉลิมชัย กล่าวว่า กลุ่มมหากิจศิริได้จัดตั้งบริษัทของครอบครัวชื่อ บริษัท พี.เอ็ม. กรุ๊ปอินเวสเม้นท์ โดยไม่เปิดเผยมูลค่าเงินกองทุน ซึ่งกองทุนนี้จะทำหน้าที่เข้าลงทุนกิจการต่างๆ ทั้งบริษัทจดทะเบียนในตลาดหลักทรัพย์และบริษัทนอกตลาด โดยมีคณะทำงานเป็นทีมดูแลการลงทุนและบริษัทที่มีศักยภาพดี มีอัตราการเติบโตสูง มีการเทิร์นอะราวน์ได้ในอนาคต โดยไม่จำเป็นต้องเป็นบริษัทที่มีขนาดใหญ่หรือขนาดเล็ก 
“สำหรับบริษัทและธุรกิจที่ พี.เอ็ม. กรุ๊ป จะลงทุนต่อไปนั้นมีนโยบายของ พี.เอ็ม. กรุ๊ป ที่พร้อมลงทุนในบริษัทที่มีศักยภาพ ไม่สำคัญว่าต้องเป็นบริษัทขนาดใหญ่ เป็นบริษัทขนาดเล็ก แต่ต้องเป็นบริษัทที่มีอนาคต และราคาหุ้นถูกกว่ามูลค่าพื้นฐาน เพราะ พี.เอ็ม. กรุ๊ป เป็นกองทุนของครอบครัวมหากิจศิริ ลงทุนหลายกลุ่ม หลายธุรกิจ ทั้งบริษัทในและนอกตลาดหลักทรัพย์ เพื่อกระจายความเสี่ยงในการลงทุน เป็นส่วนหนึ่งที่ทำให้บริษัทมีผลประกอบการที่ดีขึ้นเพื่อประโยชน์ผู้ถือหุ้นทุกคน” นายเฉลิมชัย กล่าวทิ้งท้าย โดยมุ่งหวังผลตอบแทนจากการลงทุนทั้งระยะสั้นและระยะยาว
นายประยุทธ มหากิจศิริ นักธุรกิจใหญ่เจ้าของเนสกาแฟ บิดาของนายเฉลิมชัย กล่าวว่า การลงทุนต่างๆ ขณะนี้ได้ให้นายเฉลิมชัย บุตรชายและบุตรสาวดูแลทั้งหมด โดยนายประยุทธทำหน้าที่เป็นที่ปรึกษาเท่านั้น